(Ministru kabineta  
 2012.gada 17.maija    
 rīkojums Nr. 224)

**Eirokodeksa standartu nacionālais ieviešanas plāns   
2013.–2014.gadam**

(Informatīvā daļa)

Rīga

2012

Satura rādītājs

[Lietotie saīsinājumi 3](#_Toc320535580)

[1 Ievads 4](#_Toc320535581)

[2 Eirokodeksa standartu ieviešana 2008. – 2011. gadā 8](#_Toc320535582)

[3 Plāna mērķis un uzdevumi tā sasniegšanai 11](#_Toc320535583)

[3.1 Adaptēt Eirokodeksus, pārtulkojot standartus latviešu valodā un izstrādājot Eirokodeksa standartu nacionālos pielikumus 12](#_Toc320535584)

[3.2 Izstrādāt grozījumus tiesību aktos, paredzot Eirokodeksu standartiem atbilstošu projektēšanu 13](#_Toc320535585)

[3.3 Informēt būvkonstrukciju projektēšanas profesionāļus par Eirokodeksu standartiem atbilstošas projektēšanas īpatnībām 14](#_Toc320535586)

[4 Pasākumi izvirzīto mērķu sasniegšanai un uzdevumu izpildei 15](#_Toc320535587)

[5 Pārskata sniegšanas un novērtēšanas kārtība 22](#_Toc320535588)

# Lietotie saīsinājumi

CEN - Eiropas Standartizācijas komiteja (European Comittee for Standartization)

CE - Eiropas atbilstības zīme (Conformite Europeene)

EEK - Eiropas Ekonomiskā Kopiena

EN - Eiropas standarts

ENV - Eiropas priekšstandarts

ES - Eiropas Savienība

NDP - Nacionāli nosakāmie parametri (Nationally Determined Parametrs)

LBN - Latvijas būvnormatīvs

LVS - SIA „Standartizācijas, akreditācijas un metroloģijas centrs” Standartizācijas birojs (Latvijas standarts)

LVS/STK 30 - Standartizācijas tehniskā komiteja „Būvniecība”

LVS/STK 15 - Standartizācijas tehniskā komiteja „Autoceļi”

SAM - Satiksmes ministrija

SIA - Sabiedrība ar ierobežotu atbildību

SNiP - bijušās Padomju Sociālistisko Republiku Savienības Celtniecības normas un noteikumi

# Ievads

Ievērojot Eiropas Komisijas 2003.gada 11.decembra Rekomendācijā 2003/887/EK *par Eirokodeksa ieviešanu un izmantošanu būvēs un nesošajās konstrukcijās (Commission Recommendation of 11th December 2003 on the implementation and use of Eurocodes for construction works and structural construction products)* (turpmāk tekstā – Eiropas Komisijas Rekomendācija 2003/887/EK), 2003. gadā tika uzsākta Eirokodeksu standartiem atbilstošu Latvijas būvju konstrukciju projektēšanas prasību ieviešana, izdodot vairākus Ministru kabineta noteikumus un uzsākot „duālo pieeju” projektēšanā – Latvijas būvnormatīvu un Eirokodeksa standartu paralēlu darbību.

Saskaņā ar Deklarāciju par Ivara Godmaņa vadītā Ministru kabineta iecerētās darbības īstenošanai un Valdības Rīcības plānu par Deklarācijas par Ivara Godmaņa vadītā Ministru kabineta iecerētās darbības īstenošanai, Ekonomikas ministrijai tika dots uzdevums izstrādāt Eirokodeksa standartu nacionālo ieviešanas plānu par Eirokodeksa standartu adaptāciju ar tulkošanas metodi, nacionālo pielikumu un piemērošanas normatīvo aktu izstrādi.

Nolūkā nodrošināt Eirokodeksa standartu adaptāciju būvniecību regulējošo normatīvo aktu sistēmā, veicināt brīvu būvprojektēšanas pakalpojumu kustību Eiropas Savienībā un pilnveidot būvniecības nacionālo standartizācijas sistēmu Latvijā, ar Ministru kabineta 2008.gada 29.jūlija rīkojumu Nr. 455 „Par Eirokodeksa standartu nacionālo ieviešanas plānu 2008.-2011.gadam” (prot. Nr. 53, 49§) tika atbalstīts Eirokodeksa standartu nacionālo ieviešanas plāns 2008.-2011.gadam.

**Eirokodeksa standartu nacionālais ieviešanas plāns 2013. – 2014. gadam** ir īstermiņa politikas plānošanas dokuments un izstrādāts atbilstoši Ministru kabineta 2009. gada 22. septembra sēdē (prot. Nr. 61, 2§) norādītajam uzdevumam Ekonomikas ministrijai izstrādāt Eirokodeksa standartu nacionālo ieviešanas plānu 2012. – 2015. gadam, kas paredz plānā iekļaut pasākumus, kuri nav īstenoti atbilstoši Eirokodeksa standartu nacionālajam ieviešanas plānam 2008.  – 2011. gadam (turpmāk – Plāns 2008. – 2011. gadam).

Eirokodeksa standartu sistēma sastāv no 10 saimēm, no kurām 3 (EN 1990, EN 1991 un EN 1998) ir t.s. horizontālās saimes, kas aptver konstrukciju projektēšanas pamatprincipus, iedarbes uz konstrukcijām un seismiski izturīgu konstrukciju projektēšanu. Septiņas saimes ir dažādu konstrukciju projektēšanas noteikumi (EN 1992 – *Betona konstrukciju projektēšana*, EN 1993 – *Tērauda konstrukciju projektēšana*, EN 1994 – *Tērauda un betona kompozīto konstrukciju projektēšana*, EN 1995 – *Koka konstrukciju projektēšana*, EN 1996 – *Mūra konstrukciju projektēšana*, EN 1997 – *Ģeotehniskā projektēšana*, EN 1999 – *Alumīnija konstrukciju projektēšana*). Eirokodeksa sistēma aptver 58 standartizācijas pamatdokumentus *(skat. 1. tabulu).*

Pašlaik iztulkoti un reģistrēti LVS sistēmā ir 28 no 58 Eirokodeksa standartiem. Iepirkumu līgumu ietvaros 2011. gadā iztulkoti, bet nereģistrēti ir 12 standarti, kā arī viens LVS nereģistrēts iztulkotais standarts tiek precizēts LVS/STK 30 „Būvniecība” Eirokodeksa apakškomitejas ietvaros. Par vēl trīs standartu tulkojumiem ir noslēgts līgums par tulkošanu 2012. gadā.

Papildus standartu pamatdokumentiem, iepriekšējos gados ir izdoti un Latvijas standarta statusā adaptēti šo standartu 47 labojumi un septiņi papildinājumi. No tiem iztulkoti un LVS reģistrēti ir četri labojumi un viens papildinājums, savukārt iepirkumu ietvaros iztulkoti, bet vēl nereģistrēti LVS statusā ir 12 labojumi un viens papildinājums. Par trīs labojumu tulkojumiem ir noslēgts līgums par tulkošanu līdz 2012. gadā.

*1. tabula*

**Eirokodeksa standartu sistēmā ietilpstošo pamatdokumentu kopsavilkums**

|  |  |  |
| --- | --- | --- |
| Eirokodeksa numurs | Eirokodeksa standartu saimes nosaukums | Standartizācijas dokumentu skaits |
| Eirokodekss 0 | Konstrukciju projektēšanas pamatprincipi | 1 |
| Eirokodekss 1. | Iedarbes uz konstrukcijām | 10 |
| Eirokodekss 2. | Betona konstrukciju projektēšana | 4 |
| Eirokodekss 3. | Tērauda konstrukciju projektēšana | 20 |
| Eirokodekss 4. | Tērauda un betona kompozīto konstrukciju projektēšana | 3 |
| Eirokodekss 5. | Koka konstrukciju projektēšana | 2 |
| Eirokodekss 6. | Mūra konstrukciju projektēšana | 4 |
| Eirokodekss 7. | Ģeotehniskā projektēšana | 3 |
| Eirokodekss 8. | Seismiski izturīgu konstrukciju projektēšana | 6 |
| Eirokodekss 9. | Alumīnija konstrukciju projektēšana | 5 |
| Kopā: | | 58 |

Par Eirokodeksa ieviešanu atbildīgās institūcijas ir Ekonomikas ministrijas Būvniecības un mājokļu politikas departaments, Satiksmes ministrija, LVS standartizācijas tehniskās komitejas LVS/STK 30 „Būvniecība”, LVS/STK 15 „Autoceļi” un SIA „Standartizācijas, akreditācijas un metroloģijas centrs” Standartizācijas birojs (LVS). Gandrīz visu Eirokodeksa standartu saimju 2.daļas attiecas uz tiltiem. Par standartu LVS EN 1991-2:2004 „Satiksmes slodzes tiltiem”, LVS EN 1992-2:2006 *„Betona konstrukciju projektēšana”*, LVS EN 1993-2:2007 *„Tērauda konstrukciju projektēšana”*, LVS EN 1994-2:2006 *„Tērauda un betona kompozīto konstrukciju projektēšana”*, LVS EN 1995-2:2005 *„Koka konstrukciju projektēšana”*, LVS EN 1998-2:2006 *„Seismiski izturīgu konstrukciju projektēšana”* un to labojumu un papildinājumu ieviešanu, tai skaitā šo standartu Nacionālo pielikumu sagatavošanu, atbildīga ir Satiksmes ministrija un Standartizācijas tehniskā komiteja LVS/STK 15 „Autoceļi”. Šī Standartizācijas tehniskā komiteja ir sekmīgi īstenojusi Eirokodeksa standartu ieviešanas un Nacionālo pielikumu sagatavošanas procesu, vairums no šiem tiltu konstrukciju projektēšanas standartiem tiek tulkoti latviešu valodā.

**Eirokodeksu sistēmas izveide Eiropas Savienībā**

Eirokodeksu (*Eurocode*) vienotas būvkonstrukciju projektēšanas tehnisko noteikumu sistēmas izveide tika veikta nolūkā liberalizēt būvniecības pakalpojumu tirgu. Deviņdesmito gadu sākumā iniciatīvu par Eirokodeksa izstrādi uzņēmās Eiropas Komisija un izdeva mandātu Eiropas Standartizācijas komitejai CEN Eirokodeksa sistēmas izveidei.

Šādas projektēšanas tehnisko noteikumu sistēmas izveide mazina šķēršļus brīvas pakalpojumu kustības pamatprincipa īstenošanai, kas tika kavēta dalībvalstu būvnoteikumu prasību atšķirību dēļ, jo tie ir katras dalībvalsts nacionālā kompetence.

Lai arī vienotas ES normatīvo aktu harmonizētas sistēmas izveide būvniecības nozarē tika uzsākta ar *Padomes 1988. gada 21. decembra Direktīvu 89/106/EEK par dalībvalstu normatīvo un administratīvo aktu tuvināšanu attiecībā uz būvizstrādājumiem*, praksē tika konstatētas pretrunas starp nosacījumiem, kas paredz būvizstrādājumu CE marķējumu un brīvu šādi marķētu būvizstrādājumu iebūvēšanu būvēs visās dalībvalstīs. Kā iemesls šai pretrunai ir tas, ka būvizstrādājumi faktiski ir tikai pusfabrikāts galaproduktam – *būvei*.

Attiecībā uz Eirokodeksu ieviešanu un piemērošanu *Eiropas Komisijas Būvniecības pastāvīgā komiteja 2002.gada 25.janvārī apstiprināja Būvizstrādājumu direktīvas Vadlīnijas L par Eirokodeksa ieviešanu un piemērošanu* (dokuments CONSTRUCT 01/483 Rev.1). SavukārtPadomes 1992.gada 18.jūnija Direktīva 92/50/EEK *par procedūru koordinēšanu valsts pakalpojumu līgumu piešķiršanā* un Padomes 1993.gada 14.jūnija Direktīva *93/37/EEK par publisko būvdarbu pasūtījumu* nosaka, ka dalībvalstu publiskā pasūtījuma būvprojektu un būvdarbu tehniskiem noteikumiem tehniskās prasības jāizvirza atbilstoši Eirokodeksa standartos noteiktajam. Savukārt Eiropas Komisijas Rekomendācijā 2003/887/EKtika ieteikts visām dalībvalstīm ne vēlāk kā divus gadus pēc visu Eirokodeksa standartu apstiprināšanas ieviest tos kā oficiālus būvkonstrukciju projektēšanas noteikumus ar normatīvā akta spēku.

**Projekts „Eirokodeksa standartu ieviešana būvkonstrukciju projektēšanas praksē Latvijā”**

Viens no būtiskākajiem soļiem Eirokodeksu ieviešanā Latvijā bija Ekonomikas ministrijas pieteiktais un Eiropas Komisijas apstiprinātais ES Pirmsstrukturālo fondu finansētais mērķsadarbības projekts „Eirokodeksa standartu ieviešana būvkonstrukciju projektēšanas praksē Latvijā” (*Twinning project Implementation of Eurocodes in structural design practice in Latvia, LV/2005-IB/EC/01),* kura finansējums sastādīja 500 tūkstošus eiro ar papildus Latvijas līdzfinansējumu 42 tūkstošu latu apjomā. Tā īstenošana tika uzsākta 2006.gada 15.jūnijā sadarbībā ar vienu no Eiropas vadošajām lietišķās pētniecības iestādēm - Vācijas Būvtehnikas institūtu.

Projekta ietvaros semināru ciklu veidā tika veikta būvprojektēšanas ekspertu apmācība par katru Eirokodeksa standartu saimi vai tās sadaļu. Tāpat projekta ietvaros tika sagatavoti deviņi metodiskie mācību materiāli un prezentācijas par Eirokodeksa standartu piemērošanas pamatprincipiem būvkonstrukciju projektēšanas pamatprincipu, koka, mūra, betona un dzelzsbetona, tērauda un kombinēto betona-tērauda, tiltu konstrukciju, ģeotehniskās projektēšanas, būvju seismiskās noturības projektēšanas jautājumos. Latvijas būvkonstrukciju eksperti, kas tika apmācīti šīs aktivitātes ietvaros, turpmākajos gados ir vadījuši seminārus par Eirokodeksa standartu piemērošanu.

Tāpat ES Pirmsstrukturālo fondu finansētā projekta ietvaros, izmantojot Vācijas ekspertu konsultācijas, darba grupā tika veikta vairāku Eirokodeksa standartu Nacionālo pielikumu projektu sagatavošana, nododot šos projektus standartizācijas tehniskajā komitejā LVS/STK 30 „Būvniecība” un reģistrējot nacionālā standarta statusā.

**„Duālās pieejas” princips**

Eirokodeksu „Duālās pieejas” piemērošana Latvijā tika uzsākta 2003. gadā un turpināsies līdz Eirokodeksa projektēšanas standartu adaptācijas, Ministru kabinetam nosakot, ka projektēšana attiecīgajā jomā veicama vienīgi pēc Eirokodeksa standartiem. Līdz tam būves pasūtītājs un projekta autors var izvēlēties, vai projektēt būvkonstrukcijas saskaņā ar šobrīd spēkā esošajiem LBN (metāla konstrukciju gadījumā – saskaņā ar SNiPiem), vai arī piemērot Eirokodeksu.

Jāatzīmē, ka slodžu statistiskā aprēķina kārtība Eirokodeksā ir atšķirīga no piedāvātā SNiP, kas ir Latvijas būvnormatīva pamatā. Līdz ar to nav pieļaujams atsevišķos aprēķinu starpposmos izmantot vienu no minētajām projektēšanas metodēm, ja pamatā tiek izmantota otra metode.

# Eirokodeksa standartu ieviešana 2008. – 2011. gadā

Eirokodeksu ieviešana laika posmā no 2008. gada līdz 2011. gadam notika saskaņā ar Plānu 2008. – 2011. gadam.

Eirokodeksa standartu ieviešana tika apgrūtināta un kavēta, ievērojot to, ka 2009. gadā Eirokodeksa tērauda konstrukciju projektēšanas standartu ieviešanai plānotā uzdevuma izpildei izsludinātajā publiskajā iepirkumā pretendents norādījis ievērojami augstāku cenu nekā tika paredzēts valsts budžeta ietvaros, kā arī to, ka no valsts budžeta plānotajā termiņā netika piešķirti līdzekļi Eirokodeksa standartu tulkošanai un nacionālo pielikumu izstrādei.

Lemjot par 2011. gada budžetu, tajā netika paredzēti līdzekļi Plāna 2008. – 2011. gadam izpildei, savukārt pēc Ekonomikas ministrijas ierosinājuma līdz ar 2011. gada budžeta grozījumiem Eirokodeksa standartu ieviešanai tika piešķirts finansējums no Ekonomikas ministrijas maksas pakalpojumu atlikuma uz 2011. gada 1. janvāri. Tādējādi 2011. gadā Ekonomikas ministrija veica publisko iepirkumu Eirokodeksa standartu adaptācijai tērauda konstrukciju, koka konstrukciju un ģeotehniskās projektēšanas jomā.

Plāna 2008. – 2011. gadam īstenošanai tika izvirzīti septiņi uzdevumi, no kuriem pilnībā realizētie uzdevumi ir:

***a)******Metodiski izglītot universitāšu docētājus un ieviest Eirokodeksa sistēmu studiju programmā***

*Ņemot vērā, ka iepriekšējos gados* *ES Pirmsstrukturālo fondu finansētā projekta ietvaros tika izglītoti Eirokodeksu piemērošanā būvkonstrukciju projektēšanas eksperti, tai skaitā universitāšu mācībspēki, 2007./2008. mācību gadā Rīgas Tehniskajā universitātē un Latvijas Lauksaimniecības universitātē tika uzsākta pāreja uz būvkonstrukciju priekšmetu pasniegšanu atbilstoši Eirokodeksa standartu metodikai.*

***b) Izglītot būvkonstrukciju projektēšanas praktiķus par projektēšanas īpatnībām saskaņā ar Eirokodeksa standartiem***

*Laika posmā no 2008. gada līdz 2011. gadam nevalstisko organizāciju rīkoto kvalifikācijas kursu ietvaros būvinženieri tika informēti par aktualitātēm Eirokodeksa standartu ieviešanā Latvijas būvnormatīvu sistēmā un tika organizēti mācību semināri praktizējošiem būvkonstrukciju projektētājiem par projektēšanas īpatnībām saskaņā ar Eirokodeksa standartiem.*

***c) Sagatavot grozījumus Ministru kabineta noteikumos par Latvijas būvnormatīviem (ieviešot „duālo pieeju”)***

*Atbilstoši plānā iecerētajam, tika sagatavoti grozījumi Ministru kabineta noteikumos par Latvijas būvnormatīviem un tika izdarīti grozījumi piecos būvnormatīvos, ieviešot „duālo pieeju” koka konstrukciju, mūra un stiegrota mūra konstrukciju, betona un dzelzsbetona konstrukciju projektēšanā. Šāda pieeja pastāv arī būvju pamatu un pamatņu, kā arī pāļu pamatu un pamatņu projektēšanā.*

Ņemot vērā, ka Plāna 2008. – 2011. gadam izpildei netika piešķirts finansējums nepieciešamā apmērā, iepriekšējos gados nebija iespējams realizēt Eirokodeksa standartu ieviešanu atbilstoši minētajā plānā noteiktajam, kā rezultātā netika sagatavoti divi Latvijas būvnormatīvi. Plānā 2008. – 2011. gadam iekļautie uzdevumi, kas izpildīti daļēji, ir:

***a) Pārtulkot Eirokodeksa standartus***

*Tika pārtulkoti 23 pamatstandarti (no tiem 2008. gadā iztulkoti septiņi standarti, 2009. gadā – divi, 2010. gadā – divi standarti un 2011. gadā – 12 standarti). Papildus tam, tulkojot pamatstandartus, tika iztulkoti desmit standartu labojumi un divi standartu papildinājumi. 2011. gadā noslēgtajā līgumā par standartu tulkošanu paredzēts, ka 2012. gadā tulkojami trīs Eirokodeksa pamatstandarti un trīs standartu labojumi.*

***b) Sagatavot Eirokodeksa standartu nacionālos pielikumus***

*Izstrādājot standartu tulkojumus, tika sagatavoti 33 standartu nacionālie pielikumi, no kuriem 15 ir izstrādāti 2011. gadā un vēl nav apstiprināti nacionālā standarta statusā. 2011. gadā noslēgtajos līgumos par Eirokodeksa standartu tulkošanu un nacionālo pielikumu izstrādi paredzēts, ka 2012. gadā sagatavojami pieci nacionālie pielikumi.*

***c) Sagatavot jaunus Latvijas būvnormatīvus būvkonstrukciju projektēšanā***

*Plānā 2008. – 2011. gadam tika paredzēts, ka, adaptējot Eirokodeksus par tērauda konstrukciju un alumīnija konstrukciju projektēšanu, tiks izstrādāti būvnormatīvi šīm projektēšanas jomām. Ņemot vērā, ka minētajā plānā aptvertajā laika periodā finanšu resursu pieejamības dēļ netika nodrošināta paredzētā Eirokodeksu standartu tulkošanas gaita, tērauda konstrukciju projektēšanas normatīvā akta izstrāde ir uzsākta 2011. gadā, savukārt normatīvo aktu attiecībā uz alumīnija konstrukciju projektēšanu paredzēts izstrādāt 2014. gadā reizē ar 9. Eirokodeksa „Alumīnija konstrukciju projektēšana” standartu adaptāciju Latvijas standartizācijas sistēmā.*

***d) Piesaistīt ES „veco dalībvalstu” tehnisko palīdzību***

*Latvijas eksperti Plāna 2008. – 2011. gadam izpildes ietvaros ir piedalījušies Eiropas Komisijas organizētajos semināros par Eirokodeksa ieviešanas aktualitātēm.*

*Ņemot vērā finansējuma prioritāšu maiņu un to, ka Eiropas struktūrfondu finansējums neparedz atbalstu Plānā 2008. – 2011. gadam iekļauto valstu izglītošanai, šajā laika periodā netika pilnvērtīgi izpildīts uzdevums organizēt trešo valstu speciālistu apmācību par būvkonstrukciju projektēšanas Eirokodeksa (standartu EN 1990) sistēmas ieviešanu un par būvizstrādājumu direktīvas 89/106/EEK ieviešanu.*

# Plāna mērķis un uzdevumi tā sasniegšanai

Plāna mērķis ir noteikt pasākumus, lai nodrošinātu Eirokodeksa standartu pilnīgu adaptāciju būvniecību regulējošo normatīvo aktu sistēmā un pilnveidotu būvniecības nacionālo standartizācijas sistēmu Latvijā, izpildot Eiropas Komisijas Rekomendācijas 2003/887/EK par Eirokodeksa ieviešanu un izmantošanu būvēs un nesošajās konstrukcijās.

Plāna ceturtajā punktā tiek atspoguļots Eirokodeksa standartu ieviešanas termiņš katram standartam atsevišķi, kā arī katra standarta ieviešanas izmaksas, ievērojot LVS ieviešanas pakalpojumu izcenojumu. Ieviešanas izmaksas (ietverot tulkošanas, tehniskās rediģēšanas un nacionālo pielikumu izstrādes izmaksas) tiek iegūtas, standarta lapu skaitu reizinot ar noteikto pakalpojuma izcenojumu.

Plāns paredz līdz 2014.gada beigām iztulkot un reģistrēt LVS sistēmā 17 standartus, 31 standartu labojumus un 5 standartu papildinājumus, un izstrādāt 26 standartu nacionālos pielikumus, kā arī izstrādāt grozījumus tiesību aktos, paredzot projektēšanu atbilstoši Eirokodeksu standartiem, un informēt būvkonstrukciju projektēšanas profesionāļus par Eirokodeksu standartiem atbilstošas projektēšanas īpatnībām. Plānā tiek noteikti trīs izpildes posmi:

1.posms – līdz **01.09.2013.** – būvniecības normatīvajā regulējumā tiek adaptēts Eirokodekss „Konstrukciju projektēšanas pamati”, 1. Eirokodekss „Iedarbes uz konstrukcijām”, 3. Eirokodekss „Tērauda konstrukciju projektēšana”, 5. Eirokodekss „Koka konstrukciju projektēšana” un 7. Eirokodekss „Ģeotehniskā projektēšana”;

2.posms – līdz **01.02.2014.** – būvniecības normatīvajā regulējumā tiek adaptēts 2. Eirokodekss „Betona konstrukciju projektēšana”, 4. Eirokodekss „Tērauda un betona kompozīto konstrukciju projektēšana” un 6. Eirokodekss „Mūra konstrukciju projektēšana”;

3.posms – līdz **31.12.2014.** – tiek noslēgta Eirokodeksu projektēšanas standartu ieviešana, adaptējot būvniecības normatīvajā regulējumā 8. Eirokodeksu „Seismiski izturīgu konstrukciju projektēšana” un 9. Eirokodeksu „Alumīnija konstrukciju projektēšana”.

Kopējais plāna izpildei plānotais finansējuma apjoms ir **81646 LVL**, tai skaitā 5400 LVL, kuri paredzēti Satiksmes ministrijas kompetencē esošu projektēšanas standartu adaptācijai. Plāna izpildei ***2013. gadā*** nepieciešami līdzekļi ***34123 LVL*** apmērā. Savukārt 2014. gadā plāna izpildei no valsts budžeta nepieciešams finansējums ***47523 LVL*** apmērā. Plāns paredz SAMC štata vienības izveidi, kuras finansēšanai ik gadus nepieciešami līdzekļi 14233 LVL apmērā.

Noteiktā mērķa sasniegšanai tiek izvirzīti zemāk norādītie **uzdevumi**.

## Adaptēt Eirokodeksus, pārtulkojot standartus latviešu valodā un izstrādājot Eirokodeksa standartu nacionālos pielikumus

***Pārtulkot Eirokodeksa standartus latviešu valodā***

Saskaņā ar Standartizācijas likuma 13.panta pirmo daļu standartu piemērošana ir brīvprātīga un saskaņā ar šī likuma 13.panta otro daļu Ministru kabinets var noteikt obligāti piemērojamos Latvijas nacionālos standartus. Tādējādi standartam ir jābūt adaptētam Latvijas nacionālā standarta statusā. No Standartizācijas likuma 14.panta otrās daļas, kā arī Latvijas Republikas Satversmes 90.panta, Valsts valodas likuma un likuma „Par likumu un citu saeimas, Valsts prezidenta un Ministru kabineta pieņemto aktu izsludināšanas, publicēšanas, spēkā stāšanās kārtību un spēkā esamību” normām izriet, ka iekļaujot Eirokodeksa standartus reglamentētajā sfērā un nosakot tos par obligāti piemērojamiem, obligāta prasība ir šo standartu tulkošana latviešu valodā.

CEN standarti vienmēr tiek izdoti trīs galvenajās valodās: angļu, vācu un franču. Teksts visbiežāk tiek tulkots no standarta teksta angļu valodas versijas, retāk no vācu valodas. Veicot tulkojumu un izmantojot to praksē nereti rodas problēmsituācijas, angļu valodai raksturīgās specifikas („elastības”) dēļ. Vienam terminam angļu valodā ir līdz pat desmit dažādām nozīmēm. Tāpēc adaptējot tulkojumu praksē nepieciešama nozares speciālista tehniska rediģēšana.

Līdz 2014.gada beigām ir jāpārtulko visi 58 Eirokodeksa pamatstandarti, to labojumi un papildinājumi. Standartu tulkošanu valsts valodā nodrošina Ekonomikas ministrija un Satiksmes ministrija atbilstoši attiecīgā gada valsts budžeta likumā piešķirtajiem līdzekļiem.

***Izstrādāt Eirokodeksa standartu nacionālos pielikumus***

Eirokodeksa pamatstandarti ir veidoti tā, lai būtu viegli pielāgojami dalībvalsts tiesiskajam regulējumam, piedāvājot ieteiktās vērtības, kas nodrošina pietiekamu drošības rezervi konstrukciju projektēšanā visā Eiropas teritorijā. Eirokodeksa standartos daudzi parametri un pat dažas aplēses metodes ir atstātas dalībvalstu ziņā. Šos parametrus sauc par nacionāli nosakāmiem parametriem (*Nationally determined parametrs – NDP*). Adaptējot Eirokodeksa standartu, tam jāpievieno konkrētā dalībvalstī izstrādāts un spēkā stājies Nacionālais pielikums, kurā ir ietvertas NDP vērtības un citi nacionālā lietojuma nosacījumi, kas nav pretrunā ar standartu.

Nacionālā pielikuma un NDP vērtību noteikšanas mērķis ir pielāgot Eirokodeksa standartu katras atsevišķas dalībvalsts nacionāliem apstākļiem tā, lai būvkonstrukciju projektēšanā, pārejot no nacionāliem projektēšanas noteikumiem uz Eirokodeksu sistēmu, nepazeminātos konstrukciju drošuma līmenis un būtiski nepaaugstinātos būvizmaksas, kā arī tiktu ievērotas nacionālās būvniecības tradīcijas un vietējie klimatiskie apstākļi.

Nacionālo pielikumu projektu sagatavošanu veic standartizācijas tehniskās komitejas, adaptējot standartu nacionālajā standartizācijas sistēmā. Latvijā par šo procesu atbildīga ir standartizācijas tehniskās komitejas LVS/STK 30 „Būvniecība” un LVS/STK 15 „Autoceļi”.

Nacionālo pielikumu (*National Annex*) izstrādē nacionāli nosakāmie parametri (*Nationally determined parameters*) nosakāmi no standartos piedāvāto parametru klāsta atbilstoši nacionālajām teritoriālajām (klimatiskajām) un būvniecības tradīciju īpatnībām, izvēloties vērtības, klases, simbolus un nosakot izmantojamās aplēses metodes (analītiskas projektēšanas un testēšanas metodes) tā, lai nepazeminātos konstrukciju drošuma līmenis un būtiski nepaaugstinātos būvizmaksas attiecībā pret esošajām konstrukciju projektēšanas prasībām.

***Reģistrēt Eirokodeksu standartus Latvijas standartu statusā un sniegt nepieciešamo informāciju Nacionālo pielikumu izstrādē***

Eirokodeksu standartu ieviešanas gaitā LVS sniedz Standartizācijas tehniskajām komitejām, ekspertiem un tulkotājiem dažāda veida informatīvo atbalstu, precizējot datus no CEN, LVS, EK Apvienotā pētījuma centra (JRC) un citām datubāzēm, skaidrojot citu ES valstu standartizācijas institūciju Eirokodeksu standartu pārņemšanas pieredzi un Nacionālo pielikumu izstrādes praksi, kā arī sagatavojot cita veida informāciju, kas nepieciešama tehniskajām komitejām, ekspertiem, tulkotājiem.

Pirms Eirokodeksu standartu reģistrēšanas Latvijas Standarta statusā LVS sagatavo Latvijas standarta titullapu, tulko Eiropas standarta titullapu, papildina standartu ar informatīvo materiālu par autortiesībām un salīdzina iztulkoto standartu tekstus, formulas, attēlus un zīmējumus ar standartiem oriģinālvalodā.

LVS saskaņā ar Eiropas Komisijas 2003.gada 11.decembra rekomendāciju (2003/887/EK) izstrādātie Eirokodeksu nacionālie parametri jāievada JRC datu bāzē. Papildus Nacionālajai standartizācijas institūcijai jāizveido kontaktpunkts, lai visa interesētās puses varētu saņemt informāciju un skaidrojumus par Eirokodekss standartiem (sadarbības nodrošināšana ar JRC, CEN/TC 250 un Latvijas standartizācijas tehnisko komiteju).

## Izstrādāt grozījumus tiesību aktos, paredzot Eirokodeksu standartiem atbilstošu projektēšanu

Plāna izpildes gaitā jāgroza vai jāaizstāj spēkā esošus konstrukciju projektēšanas būvnormatīvus - LBN 005-99 "Inženierizpētes noteikumi būvniecībā", LBN 203-97 "Betona un dzelzsbetona konstrukciju projektēšanas normas", LBN 205-97 "Mūra un stiegrota mūra konstrukciju projektēšanas normas", LBN 206-99 “Koka konstrukciju projektēšanas normas”, LBN 207-01 “Ģeotehnika. Būvju pamati un pamatnes”, LBN 214‑03 “Ģeotehnika. Pāļu pamati un pamatnes”. Tiks izdoti Ministru kabineta noteikumi par tērauda konstrukciju, koka konstrukciju, betona, tērauda un betona kompozīto konstrukciju, mūra konstrukciju, seismiski izturīgu konstrukciju, alumīnija konstrukciju un ģeotehnisko projektēšanu atbilstoši Eirokodeksa projektēšanas standartiem. Tādējādi ne tikai tiks aizstātas esošās konstrukciju projektēšanas prasības, bet arī šis regulējums tiek paplašināts, aptverot tādas līdz šim nenoregulētu konstrukciju projektēšanas jomas, kā tērauda un betona kompozīto, alumīnija konstrukciju un seismiski noturīgu konstrukciju projektēšana.

Iepriekš minētajos Ministru kabineta noteikumos tiks dotas norādes uz būtiskajām prasībām par katru būvkonstrukciju projektēšanas kārtību un dotas atsauces uz attiecīgajiem Eirokodeksa standartiem un to Nacionālajiem pielikumiem, kas atbilstoši Standartizācijas likumam ir adaptēti Latvijas nacionālā standarta statusā, izvairoties no detalizētu tehnisko risinājumu un aplēses metožu sniegšanas, kas dublētu vai konfliktētu ar Eirokodeksa standartos noteikto. Eirokodeksu standartos noteiktos gadījumos noteikumos tiks sniegtas norādes par kvalitātes kontroli un tirgus uzraudzību.

Eirokodeksa standartu, to papildinājumu un labojumu, kā arī Nacionālo pielikumu ieviešanas kalendārais plāns attēlots plāna 2. tabulā.

## Informēt būvkonstrukciju projektēšanas profesionāļus par Eirokodeksu standartiem atbilstošas projektēšanas īpatnībām

Ņemot vērā Eirokodeksu standartos izmantotās projektēšanas pieejas atšķirību no pašreizējos būvkonstrukciju projektēšanas būvnormatīvos noteiktās metodikas un nozares profesionāļu interesi par Eirokodeksa projektēšanas standartu pielietošanu, nepieciešams organizēt seminārus praktiķiem par Eirokodeksa standartiem atbilstošas projektēšanas specifiku. Papildus tam, nolūkā nodrošināt sabiedrībai pieeju informācijai par Eirokodeksa standartiem atbilstošām projektēšanas prasībām un īpatnībām, sagatavojami un izplatāmi informatīvie materiāli par Eirokodeksu standartiem atbilstošas projektēšanas īpatnībām.

# Pasākumi izvirzīto mērķu sasniegšanai un uzdevumu izpildei

2. tabula

|  |  |  |  |  |
| --- | --- | --- | --- | --- |
| **Plānā noteiktais mērķis** | Nodrošināt Eirokodeksa standartu pilnīgu adaptāciju būvniecību regulējošo normatīvo aktu sistēmā un pilnveidot būvniecības nacionālo standartizācijas sistēmu Latvijā | | | |
| **Rīcības virziens mērķa sasniegšanai** | 1. Pārtulkot Eirokodeksa standartus latviešu valodā | | | |
| **Pasākumi izvirzītā mērķa sasniegšanai** | **Izpildes termiņi** | **Atbildīgā institūcija un iesaistītās institūcijas** | **Tiešie darbības rezultāti** | **Paredzētais finansējums (LVL) un tā avoti** |
| 1. Adaptēt 1. Eirokodeksu „Iedarbes uz konstrukcijām”, pārtulkojot standartu labojumus un papildinājumus latviešu valodā un izstrādājot standartu nacionālos pielikumus | 01.07.2013. | EM, SAM | Pārtulkoti astoņi standartu labojumi un viens standarta papildinājums:  1) LVS EN 1991-1-1:2003/AC:2009;  2) LVS EN 1991-1-2:2003/AC:2009;  3) LVS EN 1991-1-3:2003/AC:2009;  4) LVS EN 1991-1-4:2005 /A1:2010;  5) LVS EN 1991-1-4:2005/AC:2010;  6) LVS EN 1991-1-5:2004/AC:2009;  7) LVS EN 1991-1-6:2005/AC:2009;  8) LVS EN 1991-1-7:2006/AC:2010;  9) LVS EN 1991-2:2004/AC:2010.  Izstrādāti pieci Nacionālie pielikumi:  1) LVS EN 1991-1-5:2004/NA:xxxx;  2) LVS EN 1991-1-6:2005/NA:xxxx;  3) LVS EN 1991-1-7:2006/NA:xxxx \*;  4) LVS EN 1991-3:2006/NA:xxxx;  5) LVS EN 1991-4:2006/NA:xxxx. | 1380,  no tiem SAM: 150  (standarta labojuma LVS EN 1991-2:2004/ AC:2010 tulkojums)  (pamat-budžets) |
| 2. Adaptēt 2. Eirokodeksu „Betona konstrukciju projektēšana”, pārtulkojot standartu un standartu labojumus latviešu valodā un izstrādājot standartu nacionālos pielikumus | 01.12.2013. | EM, SAM | Pārtulkots viens standarts un divi standartu labojumi:  1) LVS EN 1992-1-2:2005/AC:2009;  2) LVS EN 1992-2:2006/AC:2009;  3) LVS EN 1992-3: 2006.  Izstrādāti divi Nacionālie pielikumi:  1) LVS EN 1992-1-2:2005/NA:xxxx;  2) LVS EN 1992-3:2006/NA:xxxx. | 1170,  no tiem SAM: 150  (standarta labojuma LVS EN 1992-2:2006 /AC:2009 tulkojums)  (pamat-budžets) |
| 3. Adaptēt 3. Eirokodeksu „Tērauda konstrukciju projektēšana”, pārtulkojot standartus un standartu labojumus latviešu valodā un izstrādājot standartu nacionālos pielikumus | 01.07.2013. | EM, SAM | Pārtulkoti divi standarti un trīs standartu labojumi:  1) LVS EN 1993-1-3:2007;  2) LVS EN 1993-1-3:2007 /AC:2010;  3) LVS EN 1993-2:2007/AC:2009;  4)LVS EN 1993-5:2007;  5)LVS EN 1993-5:2007 /AC:2009.  Izstrādāti trīs Nacionālie pielikumi:  1) LVS EN 1993-1-3:2007/NA:xxxx;  2) LVS EN 1993-1-8:2005/NA:xxxx;  3) LVS EN 1993-5:2007/NA:xxxx. | 7110,  no tiem SAM: 120  (standarta labojuma LVS EN 1993-2:2007 /AC:2009 tulkojums)  (pamat-budžets) |
| 4. Adaptēt 4. Eirokodeksu „Tērauda un betona kompozīto konstrukciju projektēšana”, pārtulkojot standartu labojumus latviešu valodā un izstrādājot standartu nacionālo pielikumu | 01.12.2013. | EM, SAM | Pārtulkoti trīs standartu labojumi:  1) LVS EN 1994-1-1:2005/AC:2009;  2) LVS EN 1994-1-2:2006/AC:2009;  3) LVS EN 1994-2:2006/AC:2009.  Izstrādāts viens Nacionālais pielikums LVS EN 1994-1-2:2006 /NA:xxxx. | 390,  no tiem SAM: 120  (standarta labojuma LVS EN 1994-2:2006 /AC:2009 tulkojums)  (pamat-budžets) |
| 5. Adaptēt 6. Eirokodeksu „Mūra konstrukciju projektēšana”, pārtulkojot standartus un standartu labojumus latviešu valodā | 01.12.2013. | EM | Pārtulkoti divi standarti un četri standartu labojumi:  1) LVS EN 1996-1-1:2006/AC:2009;  2) LVS EN 1996-1-2:2005/AC:2011  3) LVS EN 1996-2:2006;  4) LVS EN 1996-2:2006 /AC:2010;  5) LVS EN 1996-3:2006;  6) LVS EN 1996-3:2006 /AC:2010. | 4050  (pamat-budžets) |
| 6. Adaptēt 7. Eirokodeksu „Ģeotehniskā projektēšana”, pārtulkojot standartu labojumus latviešu valodā un izstrādājot standartu nacionālos pielikumus | 01.07.2013. | EM | Pārtulkoti divi standartu labojumi:  1) LVS EN 1997-1:2005/AC:2009;  2) LVS EN 1997-2:2007/AC:2010. | 990  (pamat-budžets) |
| 7. Adaptēt 8. Eirokodeksu „Seismiski izturīgu konstrukciju projektēšana”, pārtulkojot standartus, standartu labojumus un papildinājumus latviešu valodā un izstrādājot standartu nacionālos pielikumus | 01.10.2014. | EM, SAM | Pārtulkoti pieci standarti, divi standartu papildinājumi un trīs standartu labojumi:  1) LVS EN 1998-1:2005/AC:2009;  2) LVS EN 1998-2:2006;  3) LVS EN 1998-2:2006 /AC:2010;  4) LVS EN 1998-2:2006 /A1:2009;  5) LVS EN 1998-2:2006/A2:2012;  6) LVS EN 1998-3:2005;  7) LVS EN 1998-3:2005 /AC:2010;  8) LVS EN 1998-4:2006;  9) LVS EN 1998-5:2005;  10) LVS EN 1998-6:2005.  Izstrādāti pieci Nacionālie pielikumi:  1) LVS EN 1998-1:2005/NA:xxxx \*;  2) LVS EN 1998-3:2005/NA:xxxx;  3) LVS EN 1998-4:2006/NA:xxxx;  4) LVS EN 1998-5:2005/NA:xxxx;  5) LVS EN 1998-6:2005/NA:xxxx. | 13110,  no tiem SAM: 4860  (standarta LVS EN 1998-2:2006, LVS EN 1998-2:2006 /AC:2010, LVS EN 1998-2:2006 /A1:2009 un LVS EN 1998‑2:2006/A2:2012 konsolidēts tulkojums)  (pamat-budžets) |
| 8. Adaptēt 9. Eirokodeksu „Alumīnija konstrukciju projektēšana”, pārtulkojot standartus, standartu labojumus un papildinājumus latviešu valodā un izstrādājot standartu nacionālos pielikumus | 01.10.2014. | EM | Pārtulkoti četri standarti, trīs standartu papildinājumi un trīs standartu labojumi:  1) LVS EN 1999-1-1:2007;  2) LVS EN 1999-1-1:2007 /A1:2009;  3) LVS EN 1999-1-2:2007/AC:2010  4) LVS EN 1999-1-3:2007  5) LVS EN 1999-1-3:2007 /A1:2011  6) LVS EN 1999-1-4:2007;  7) LVS EN 1999-1-4:2007/AC:2010;  8) LVS EN 1999-1-4:2007 /A1:2011;  9) LVS EN 1999-1-5:2007;  10) LVS EN 1999-1-5:2007 /AC:2010.  Izstrādāti pieci Nacionālie pielikumi:  1) LVS EN 1999-1-1:2007/NA:xxxx;  2) LVS EN 1999-1-2:2007/NA:xxxx;  3) LVS EN 1999-1-3:2007/NA:xxxx;  4) LVS EN 1999-1-4:2007/NA:xxxx;  5) LVS EN 1999-1-5:2007/NA:xxxx. | 14580  (pamat-budžets) |
| **Rīcības virziens mērķa sasniegšanai** | 2. Izstrādāt grozījumus tiesību aktos, paredzot projektēšanu atbilstoši Eirokodeksu standartiem | | | |
| **Pasākumi izvirzītā mērķa sasniegšanai** | **Izpilde termiņi** | **Atbildīgā institūcija un iesaistītās institūcijas** | **Tiešie darbības rezultāti** | **Paredzētais finansējums un tā avoti** |
| 9. Ieviest tērauda konstrukciju projektēšanu atbilstoši Eirokodeksu standartu prasībām. | 01.10.2013. | EM | Projektēšana tērauda konstrukciju jomā veicama atbilstoši Eirokodeksu standartos noteiktajām prasībām. | Piešķirto budžeta līdzekļu ietvaros  (pamat-budžets) |
| 10. Ieviest koka konstrukciju projektēšanu atbilstoši Eirokodeksu standartu prasībām. | 01.10.2013. | EM | Projektēšana koka konstrukciju jomā veicama atbilstoši Eirokodeksu standartos noteiktajām prasībām. | Piešķirto budžeta līdzekļu ietvaros  (pamat-budžets) |
| 11. Ieviest ģeotehnisko projektēšanu atbilstoši Eirokodeksu standartu prasībām. | 01.10.2013. | EM | Ģeotehniskā projektēšana veicama atbilstoši Eirokodeksu standartos noteiktajām prasībām. | Piešķirto budžeta līdzekļu ietvaros  (pamat-budžets) |
| 12. Ieviest betona konstrukciju projektēšanu atbilstoši Eirokodeksu standartu prasībām. | 01.02.2014. | EM | Projektēšana betona konstrukciju jomā veicama atbilstoši Eirokodeksu standartos noteiktajām prasībām. | Piešķirto budžeta līdzekļu ietvaros  (pamat-budžets) |
| 13. Ieviest tērauda un betona kompozīto konstrukciju projektēšanu atbilstoši Eirokodeksu standartu prasībām. | 01.02.2014. | EM | Projektēšana tērauda un betona kompozīto konstrukciju jomā veicama atbilstoši Eirokodeksu standartos noteiktajām prasībām. | Piešķirto budžeta līdzekļu ietvaros  (pamat-budžets) |
| 14. Ieviest mūra konstrukciju projektēšanu atbilstoši Eirokodeksu standartu prasībām. | 01.02.2014. | EM | Projektēšana mūra konstrukciju jomā veicama atbilstoši Eirokodeksu standartos noteiktajām prasībām. | Piešķirto budžeta līdzekļu ietvaros  (pamat-budžets) |
| 15. Ieviest seismiski izturīgu konstrukciju projektēšanu atbilstoši Eirokodeksu standartu prasībām. | 31.12.2014. | EM | Seismiski izturīgu konstrukciju projektēšana veicama atbilstoši Eirokodeksu standartos noteiktajām prasībām. | Piešķirto budžeta līdzekļu ietvaros  (pamat-budžets) |
| 16. Ieviest alumīnija konstrukciju projektēšanu atbilstoši Eirokodeksu standartu prasībām. | 31.12.2014. | EM | Projektēšana alumīnija konstrukciju jomā veicama atbilstoši Eirokodeksu standartos noteiktajām prasībām. | Piešķirto budžeta līdzekļu ietvaros  (pamat-budžets) |
| **Rīcības virziens mērķa sasniegšanai** | 3. Informēt būvkonstrukciju projektēšanas profesionāļus par Eirokodeksu standartiem atbilstošas projektēšanas īpatnībām | | | |
| **Pasākumi izvirzītā mērķa sasniegšanai** | **Izpilde termiņi** | **Atbildīgā institūcija un iesaistītās institūcijas** | **Tiešie darbības rezultāti** | **Paredzētais finansējums un tā avoti** |
| 17. Būvkonstrukciju projektēšanas praktiķu informēšana par Eirokodeksu standartiem atbilstošas projektēšanas īpatnībām semināros. | katru gadu | EM | 2013. gadā īstenoti 2 semināri, 2014. gadā – 4 semināri 100 cilvēku auditorijai par Eirokodeksu standartiem atbilstošas projektēšanas īpatnībām. | 8400  (pamat-budžets) |
| 18. Nozares profesionāļu informēšana par Eirokodeksu standartiem atbilstošas projektēšanas īpatnībām ar informatīvo materiālu palīdzību. | 31.12.2013. | EM | Izstrādāti, izdoti un izplatīti informatīvie materiāli par Eirokodeksu projektēšanas standartu principiem un īpatnībām katrā projektēšanas jomā. | 2000  (pamat-budžets) |

\* – tiks izstrādāts LVS/STK 30 ietvaros bez papildus finansējuma piesaistes

# Pārskata sniegšanas un novērtēšanas kārtība

Satiksmes ministrija līdz 2014. gada 1. martam iesniedz Ekonomikas ministrijai informāciju par plāna uzdevumu izpildi iepriekšējā gadā.

Ekonomikas ministrija līdz 2014. gada 31.martam sagatavo un ekonomikas ministrs iesniedz noteiktā kārtībā Ministru kabinetā informatīvo ziņojumu par plāna īstenošanas gaitu.

Plāna 2. tabulā paredzēti uzdevumu izpildes termiņi, atbildīgās institūcijas un nepieciešamais finansējums.

Jautājums par papildu valsts budžeta līdzekļu piešķiršanu 2013. un 2014. gadā skatāms Ministru kabinetā vienlaikus ar visu ministriju budžeta prioritāšu pieteikumiem, sagatavojot valsts budžeta projektu kārtējam gadam.

Ekonomikas ministrija pēc plāna realizācijas līdz 2015. gada 31. martam sagatavo un ekonomikas ministrs iesniedz noteiktā kārtībā Ministru kabinetā informatīvo ziņojumu par plāna izpildi.

Ekonomikas ministrs D.Pavļuts